I april åbnede Irma kæden to butikker udenfor deres sædvanlige område, nemlig i Odense og Århus, og det er gået over al forventning. Faktisk har kæden haft en omsætning, der ligger 30 procent over det, som var forventet. Nu er det nordjydernes tur. - Vi åbnede i Århus og Odense og det går rigtig godt. Så er det klart, at vi kiggede på andre byer og kom hurtigt til at tænke på Aalborg, som et sted det kunne være spændende at prøve tingene af, siger adm. direktør Alfred Josefsen. Indtil videre vil Alfred Josefsen ikke fortælle, præcis hvor forretningen kommer til at ligge, men han siger, at det bliver en pænt stor forretning et sted i Aalborg City. Den adm. direktør håber, at nordjyderne tager godt imod konceptet, der er præget af fødevarer af høj kvalitet. Irma har over tusind varer af eget mærke og satser meget på økologi. Men der er stadig et stykke tid til, at nordjyderne kan handle ind i Irma: - Vi åbner kort før jul, så vi ser det som en lille julegave til os selv og til Nordjylland, slutter Alfred Josefsen.

Opsummering:
Supermarkedskæden, der før i tiden var forbeholdt sjællænderne, udvider igen - denne gang i Aalborg.